《峨嵋山僧寄筇竹杖同赋》
明代·释今龙

霜根斸得换枯藤，点破峨嵋六月冰。深伴团瓢依曲盝，扶看瀑布上崚嶒。

烟霞拂拭交湘客，风雨飞来寄岳僧。宜近石头听说法，捧持童子发鬅鬙。

作者简介：今龙，字枯吟。茂名人。礼石波禅师受具。明桂王永历十三年（一六五九），参天然于雷峰，为典客，随入丹霞。会石鉴禅师分座怡山，奉命以监寺辅行。洎石公退院，从福州往参天童，当机大悟，木陈和尚付以大法。寻示寂天童。著有诗稿。事见高雷旅港同乡会《高雷文献专辑》。